ADORMIREA STÂPANEI NOASTRE 

Il 


Minunatei, preacinstitei și cu adevărat marii stăpâne a întregii lumi, în veci fecioarei Maici 
a Mântuitorului nostru și Dumnezeului Isus Hristos, cu adevărat Născătoarei de Dumnezeu i se 
cuvin cântare neasemuită, cinstire şi slavă necontenită din partea tuturor făpturilor de sub cer, 
datorită binefacerilor cu care ea a miluit întreaga făptură în iconomia Venirii întrupate a Unului 
născut Fiu şi Cuvânt al lui Dumnezeu și al Tatălui. 

Aceasta - după ce Cuvântul cu adevărat dumnezeiesc s-a întrupat din ea pentru mântuirea 
noastră, făcându-se om, şi după ce a pătimit de bună voie, după ce a înviat şi s-a urcat la cer -a 
rămas împreună cu apostolii, trăind încă nu puţină vreme prin ţinutul ludeii, în preajma 
Ierusalimului, și anume - cum mărturiseşte dumnezeiasca scriptură -, în casa apostolului 
neîntinat și preaiubit de Domnul. 

Pe când apostolii, îmboldiţi de Duhul Sfânt, predicau vestea cea bună pe întreg pământul, 
preasfânta Născătoare de Dumnezeu şi Fecioară a părăsit lumea, ajungând la firescul sfârşit. Unii 
au transmis prin scris minunile săvârşite atunci şi aproape toate făpturile de sub cer prăznuiesc 
an de an amintirea adormirii sale. Doar puţine obști, între care și aceasta, păzită de Dumnezeu, 
din jurul mitropoliei Thesalonicului nu ţin sărbătoarea. De ce? 

Să osândim nepăsarea şi indiferența strămoşilor? Așa ceva nu vom spune şi nici măcar nu 
vom îndrăzni să gândim, de vreme ce numai ei, dintre toţi, au înlăturat prin lege, din ținutul lor, 
acest lucru extraordinar, adică prăznuirea amintirii nu doar a sfinților locului, ci a tuturor 
sfinților de pe pământ, care au luptat pentru Hristos (apropiindu-ne de Dumnezeu duhovnicește, 
prin slujbe şi rugăciuni). 

Nu, strămoşii noștri nu au fost nici indiferenți, nici nepăsători. Dar, deși cei care s-au aflat 
de față la Ierusalim (se spune!) au transmis adevărul despre sfârșitul Maicii Domnului, mai 
târziu au apărut nişte eretici făcători de rele, care au vârât zâzanie şi au răstălmăcit totul. Din 
această pricină părinţii noştri s-au îndepărtat de ei, socotindu-i în dezacord cu Biserica 
universală. Așa praznicul însuși a căzut în uitare. 

Nu vă mirați auzind că ereticii au stricat Scripturile! S-a descoperit că au făcut la fel în mai 
multe rânduri, chiar şi cu epistolele Apostolului Teofor sau cu sfintele evanghelii. Să nu scuipăm 
însă pe adevărul Scripturii, din pricina minciunii acelora, hulită de Dumnezeu, ci, îndepărtând 
sămânța rea, să primim cele întâmplate cu adevărat sfinților întru slava lui Dumnezeu și să le 
prăznuim cu folos sufletesc şi în chip plăcut Celui de Sus. 

Aşa am descoperit că au făcut atât strămoşii noştri apropiaţi, cât şi cei sfinți de dinaintea 
lor, cei dintâi cu privire la aşa-zisele călătorii ale sfinților apostoli Petru, Pavel, Andrei şi loan; 
ceilalți, cu privire la majoritatea scrierilor despre martirii cristofori. Într-adevăr, se cuvine "să 
înlăturăm pietrele din drum", cum grăieşte Scriptura, ca să nu se împiedice turma aleasă de 
Dumnezeu. 


II 


Aşadar noi, spre folosul acestei mitropolii iubitoare de Hristos (pentru ca nimic din ce-i 
bine să nu rămână pe lângă dânsa), trebuie să o slăvim în chipul cel mai pur pe binefăcătoarea și 
stăpâna lumii, pe Născătoarea de Dumnezeu și-n veci Fecioară Maria. Prăznuind noi cu bucurie 
duhovnicească odihna ei cerească, ne-am dat, nu puțin, silința (întru deșteptarea și zidirea 
sufletelor!) să încredințăm, urechilor voastre iubitoare de Dumnezeu, nu tot ce-am găsit în 
diferite cărți despre subiect (cărţi scrise în cele mai diferite chipuri), ci numai lucrurile care s-au 
întâmplat cu adevărat, care au fost amintite și mărturisite ca atare în locurile acelea până azi. Noi 
am ales povestea autentică, cu frică de Dumnezeu și iubire de adevăr, nevenind cu nici o baznă, 
precum, din rea voinţă, au strecurat falsificatorii eretici. 

Auzind cu străpungere folositoare pentru suflet minunile înfricoşătoare, mari şi întru 
totul vrednice de Maica lui Dumnezeu, petrecute la odihnirea ei cea dumnezeiască, vom aduce 
Mariei, neîntinată stăpână și Născătoare de Dumnezeu, mulțumire și slavă folositoare îndată 
după Dumnezeu și ne vom arăta vrednici de darurile ei prin faptele noastre bune. lar voi, 
primind din gura noastră acest strop de iubire, precum și îndemnul, reieșit din scrierea ce 
urmează, de a înainta fără zăbavă spre mai bine, răsplătiți-ne cu dragoste de fraţi şi copii întru 
Domnul, cerând prin rugăciune neîntreruptă ajutor de la Dumnezeu pentru mine. Căci a Lui este 
slava şi cinstirea și puterea în vecii vecilor. Amin. 


III 


Când sfânta Născătoare de Dumnezeu, Maria, urma să-și părăsească trupul, a venit la 
dânsa marele înger şi i-a zis: "Ridică-te, Maria, primește această ramură de palmier, pe care mi-a 
încredinţat-o Cel care a răsădit raiul, și dă-o apostolilor, pentru ca aceștia s-o poarte înaintea ta 
cântând imnuri de slavă. Căci peste trei zile te vei slobozi din trup. Și-i voi trimite pe toți apostolii 
lângă tine, iar ei se vor îngriji de slujba îngropării, vor vedea slava ta și te vor purta la locul hărăzit 
ție". Maria a răspuns îngerului zicând: "Dar de ce ai adus numai o ramură de palmier și nu mai 
multe, pentru fiecare apostol în parte!? Dacă o vei da unuia singur ceilalţi vor începe să crâcnească. 
Ce-mi poruncești să fac? Dar mai întâi, care-ţi este numele, ca să știu ce să le spun celor ce m-or 
întreba!?". Îngerul i-a răspuns: "Vrei să-mi știi numele? E teribil de ascultat. Cât despre ramura de 
palmier, nu te frământa: prin ea mulți se vor vindeca și va fi mărturie înaintea locuitorilor 
Ierusalimului. Credinciosului i se va arăta, necredinciosului i se va ascunde. Acum pornește către 
munte." 

Maria a plecat şi a ajuns la Muntele Măslinilor, iar lumina îngerului strălucea înaintea ei. 
În mâini ţinea ramura de palmier. Când a ajuns tot muntele s-a bucurat, cu toate plantele ce 
creșteau pe el, încât acestea începură să se plece şi să i se închine. Văzând așa ceva Maria s-a 
cutremurat, socotind că îngerul este însuși Isus. Și zise: "Oare nu ești tu Domnul, fiindcă ai o 
asemenea putere grozavă și fiindcă atâţia copaci ţi s-au închinat? Nimeni altul nu poate înfăptui o 
asemenea grozăvie decât Domnul slavei, care s-a încredinţat pântecelui meu." 

Atunci îngerul îi răspunse: "Nimeni nu poate să facă minuni dacă nu e zămislit de mâinile 
sale. Căci El dă putere tuturor ființelor lumii. Eu sunt cel care însoțește sufletele smeriților 
înaintea lui Dumnezeu și le duce în sălașul celor drepţi în ziua părăsirii trupurilor. Atunci când şi 
tu va să-ţi lepezi trupul, eu însumi voi veni la tine." 

Atunci Maria îi zice: "Domnul meu, în ce fel vii la oamenii aleși? Spune-mi cum va fi, spune- 
mi, ca să știu ce să fac atunci când vei veni să mă iei!?". Îngerul îi răspunde: "Fii pe pace, Stăpână! 
Atunci când mă va trimite Dumnezeu nu voi veni de unul singur, ci toate oştirile îngerești vor 
veni și vor cânta imnuri înaintea ta. Ţine așadar această ramură de palmier!" Şi spunându-i 
acestea, îngerul se făcu precum para de foc şi se înălță la cer. 


IV 


lar Maria s-a întors la casa ei. Şi îndată încăperile s-au zguduit din temelii de slava 
ramurii pe care o ţinea în mâini. După ce cutremurul a încetat, a intrat în odăița ei tainică şi a pus 
ramura de palmier într-un ştergar de in. Apoi a prins să se roage către Domnul zicând: "Ascultă, 
Doamne, rugăciunea Maicii Tale Maria, care strigă la Tine după ajutor și trimite facerea ta de 
bine asupra mea! Pentru ca nici o putere vrăjmaşă să nu mă întâmpine în ceasul acela cumplit al 
ieșirii din trup! Ci să se împlinească vorbele pe care mi le-ai spus atunci când eu plângeam 
întrebându - Te: „Cum să mă feresc de puterile vrăjmașe ce se vor năpusti asupra sufletului 
meu?” lar Tu mi-ai făgăduit așa: „Nu mai plânge, Maică! Fiindcă în ceasul din urmă nu vor veni la 
tine nici îngeri, nici arhangheli, nici heruvimi, nici serafimi, şi nici vreo altă putere, ci eu însumi 
voi veni şi voi sta lângă sufletul tău!”. lată, acum se apropie chinurile nașterii!" Și Maria a prins să 
se roage: "Binecuvântez lumina cea veșnică în care sălășluiești! Binecuvântez răsadurile 
mâinilor Tale, ce vor rămâne în veci. Sfinte care locuiești printre sfinți, ascultă glasul chemării 

mele!" 


V 


După ce a zis acestea a ieșit din odaie și a poruncit slujnicei din casă: "Ascultă, mergi la 
toate rubedeniile și la toţi cunoscuţii mei și spune-le că Maria îi cheamă la dânsa!" Slujnica s-a dus 
şi i-a chemat pe toţi, precum i se poruncise. Și după ce aceştia intrară în casă, Maria începu să le 
grăiască: "Părinți și fraţi, ajutaţi-mă, căci mi se apropie ceasul când va să ies din trup și să adorm 
pe veci. Ridicaţi-vă așadar și faceţi-mi un mare hatâr! Nu vă cer aur, nici argint, fiindcă și aurul și 
argintul sunt lucruri deșarte și trecătoare. Vă cer numai un strop iubire frățească, adică să 
rămâneţi alături de mine două nopți, fiecare cu câte o lumânare în mână. Și să privegheaţi cu grijă 
să nu se stingă vreme de trei zile; iar eu am să vă dau binecuvântarea mea înainte de a mă dezlega 
de lumea aceasta." 

Și au făcut precum li s-a spus. Vestea s-a împrăștiat pe la cunoscuţii şi rubedeniile Mariei 
şi toți laolaltă s-au adunat în jurul ei. Atunci Maria, întorcându-se și văzându-i stând roată- 
mprejur, a ridicat glasul şi a zis: "Părinți și fraţi, să ne ajutăm unii pe alţii și să rămânem treji cu 
lumânările aprinse, fiindcă nu ştim ceasul când va veni hoțul (Matei 24:43). Mie mi s-a vestit, 
fraților, când voi pleca din această lume. Și cu toate că am aflat și cunosc când anume voi pleca, 
n-am nici o teamă, căci e un lucru obştesc. Numai de Vrăjmaș mi-e o teamă cumplită, de cel care 
stă împotriva tuturora. Vrăjmașul nu are nici o putere asupra drepţilor și credincioşilor. Dar îi 
biruie cu ușurință pe necredincioşi, pe păcătoşi, precum şi pe cei care-i împlinesc voile mârșave. 
Pe aceștia îi are la degetul cel mic. Drepţilor însă n-are ce să le facă, fiindcă îngerul răutăţii nu are 
nici o urmă într-înşii, ci, umplut de ruşine, s-a tras deoparte. 

Doi îngeri vin asupra omului în ceasul de pe urmă: unul, al dreptăţii și altul, al răutăţii. Ei 
vin împreună cu moartea. Moartea tulbură sufletul, iar cei doi îngeri se apucă și cântăresc trupul. 
Și dacă acesta va fi făcut lucruri drepte, atunci îngerul dreptăţii se bucură nespus, căci nu se va fi 
găsit nici un grăunte de răutate în acela. Și o mulțime de îngeri se apropie de suflet și-l 
călăuzeşte cu cântări până la locul tuturor drepţilor. lar îngerul răutăţii tare se mai jeluiește, 
fiindcă nici o părticică dintr-însul nu s-a găsit în omul acela. Dacă se descoperă însă că unul a 
făptuit lucruri mârșave, atunci se bucură îngerul răutății și, luând cu sine alte duhuri rele, înhaţă 
sufletul şi începe să-l jupoaie. lar îngerul dreptăţii e întristat peste poate. Așadar, părinți și fraţi, 
să ne ajutăm unii pe alţii, ca să nu se găsească nici o răutate în noi. 

După ce Maria a grăit așa femeile din preajma ei au răspuns: "Soră dragă, tu, Maica lui 
Dumnezeu și stăpâna întregii lumi, înțelegem ca nouă să ne fie teamă, dar nu ţie! Pentru ce ţi-e 
teamă, doar ești Maica Domnului!? Vai de noi, căci cum vom putea scăpa de Vrăjmaș dacă tu însăţi 
vorbești așa!? Numai tu ai rămas nădejdea noastră! Noi suntem netrebnice, cum să facem și cum să 
scăpăm? Dacă păstorul se teme de lup, atunci cum o să scape turma?" 

Şi toate câte se aflau acolo s-au pus pe plâns. Maria însă le-a zis: "Liniștiţi-vă, fraţii mei, și 
nu mai plângeți! Ci slăviţi-o pe cea care se află acum în mijlocul vostru. Rogu-vă, n-o mai jeluiţi în 
locul acesta sfânt pe Fecioara lui Dumnezeu, ci ridicaţi cântări în loc de plânsete, ca să răzbată la 
toate neamurile de pe pământ și la toţi oamenii lui Dumnezeu. Așadar cântaţi în loc să plângeți, 
pentru ca astfel să fiţi binecuvântați." 


VI 


Apoi Maria i-a chemat pe toți cei care se aflau în preajmă și le-a zis: "Ridicaţi-vă și rugați- 
vă!" lar după ce s-au rugat s-au așezat şi au început să-şi povestească unii altora minunile lui 
Dumnezeu şi semnele pe care EI le făcuse. Și cum vorbeau ei așa, iată, apare loan, apostolul, și 
bate la uşa Mariei. 1 s-a deschis și a intrat. Văzându-l Maria s-a tulburat în duhul ei şi 
nemaiputându-se stăpâni izbucni în lacrimi. Şi striga cu glas mare aşa: "Copile loan, n-ai uitat 
cuvântul pe care ţi l-a spus Învățătorul tău despre mine atunci când îl plângeam răstignit și 
ziceam: „Tu te duci, Fiule, și pe mine cui mă lași? La cine mă voi adăposti?” lar El mi-a răspuns (tu 
fiind de față şi auzind totul): „loan va avea grijă de tine!" (loan 19:26). Aşadar, copile, nu uita 

poruncile privitoare la mine şi aminteşte-ţi că pe tine Domnul te-a iubit mai mult decât pe toți 
ceilalți apostoli. Aminteşte-ţi că ai fost singurul care ţi-ai aşezat capul pe pieptul Lui! Şi mai ales 
aminteşte-ți că numai ţie ţi-a împărtăşit taina atunci când stăteai la pieptul Lui, taina pe care n- 
am cunoscut-o decât eu și tu, fiindcă tu ţi-ai păstrat fecioria şi eşti ales. Cât despre mine, Domnul 
n-a vrut să mă supere, căci pântecele meu i-a devenit sălaş. Când eu i-am zis: „Spune-mi și mie ce 
i-ai șoptit lui loan”, EI ţi-a poruncit să-mi împărtășești taina. lar tu ai făcut-o. Acum, copile, nu mă 
părăsi!" 

Zicând acestea Maria plângea molcom. loan nu s-a mai stăpânit și duhul i s-a tulburat. Dar 
nu știa despre ce-i vorbeşte Maria. Atunci i-a grăit: "Maria, Maică a Domnului, ce vrei să fac 
pentru tine? Doar ţi l-am lăsat pe diaconul meu, ca să-ţi aducă de mâncare. Vrei să încalc porunca 
Domnului meu, care spune: „Mergeţi în toată lumea până când păcatul va fi smuls din rădăcină!?” 
Spune-mi, ce durere ai pe suflet? Îţi lipsește ceva?" Dar Maria îi răspunde: "Copile loan, nu-mi 
trebuie nimic de pe lumea aceasta, dar pentru că poimâine ies din trup, am nevoie de tine! 
Miluiește-te de mine și pune-mi trupul la loc sigur, într-un mormânt aparte. Și păzește-l cu fraţii 
tăi, apostolii, de arhierei, căci i-am auzit cu urechile mele spunând: „Dacă-i vom găsi trupul îl vom 
arde, fiindcă din aceasta s-a născut înșelătorul Isus." 

Când loan a auzit vorbele Mariei (anume că va ieși din trup) a căzut în genunchi și a 
izbucnit în hohote de plâns zicând: "O, Doamne, cine suntem noi, de ne-ai arătat atâtea chinuri 
cumplite? Încă nu le-am uitat pe primele și, iată, alte chinuri trebuie să îndurăm! Pentru ce nu plec 
eu din trup ca să ai tu grijă de mine, o, Maria!?" 

Auzind cuvintele lui loan şi văzându-l cum varsă șuvoaie de lacrimi, Maria a cerut celor ce 
se aflau în încăpere să tacă (căci și aceia plângeau) şi l-a potolit pe apostol zicându-i: "Copile, 
cruță-mă un pic și curmă-ţi plânsul!" Atunci loan se ridică de la pământ şi-şi înfrână lacrimile. 
Maria îi zice: "Tu vino cu mine, iar toţi ceilalţi să cânte psalmi cât îţi voi spune ţie ce am de spus!". 
Și în vreme ce toţi ceilalți cântau psalmi, Maria l-a dus pe loan în odaia sa tăinuită şi i-a arătat 
cele trebuincioase îngropării, precum și cele necesare pentru îngrijirea trupului ei neînsuflețit. 
Apoi i-a zis: "loan, copile, să știi că nu am nimic pe pământ afară de cele trebuincioase îngropării 
mele și de două tunici. Trăiesc aici două văduve. După ce nu voi mai fi în trup să le dai lor tunicile 
mele." Pe urmă l-a dus În locul unde se afla ramura de palmier dăruită ei de către înger și-i zise: 
"Ioan, copile, ia această ramură de palmier și să mergi cu ea înaintea mea! Așa mi s-a poruncit!" 
Dar loan i-a răspuns: "Nu pot s-o iau singur, atâta vreme cât ceilalți apostoli nu sunt aici, ca nu 
cumva, venind ei, să se iște vorbe și supărări. Căci este unul mai mare decât mine și pus deasupra 
tuturora. Când ne vom întruni vom pica la o bună înţelegere." 


VII 


Tocmai când ieșeau din odaia cea tainică se auzi un asemenea bubuit de tunet, încât toți 
cei aflați acolo se cutremurară. Şi după ce glasul tunetului se stinse, apostolii poposiră, aduşi pe 
nori, la ușa Mariei. Erau unsprezece, fiecare stând pe câte un nor - primul fiind Petru, al doilea, 
Pavel (suit și el pe un nor) şi numărându-se acum printre apostoli. Acesta era la începutul 
credinţei în Hristos. După cei doi se adunară încetul cu încetul și restul apostolilor la ușa Mariei. 
Se îmbrățişară uitându-se cu uimire unii la alții şi nevenindu-le să creadă cum au ajuns laolaltă 
în același loc. Petru a zis: "Fraţilor, să ne rugăm lui Dumnezeu, Cel care ne-a adunat aici, și mai 
ales pentru bucuria de a-l avea pe Pavel cu noi”. Cum a spus Petru acest cuvânt, s-au aşezat în 
rugăciune şi au rostit într-un singur glas: "Rugămu-ne, ca să ni se arate pentru ce ne-a adunat 
Dumnezeu!" 

lar Petru îi zice lui Pavel: "Pavel, fratele meu, ridică-te şi roagă-te pentru mine! Tare m- 
am bucurat aflând că ai intrat în credinţa lui Hristos”. Pavel i-a răspuns: "Crede-mă, tată Petru, 
un începător ca mine nu e vrednic nici măcar să pășească pe urmele voastre. Cum dar să mă rog 
pentru tine? Tu eşti stâlpul de lumină, iar fraţii aici de față sunt cu mult deasupra mea. Așadar tu, 
tată, se cuvine să te rogi pentru mine și pentru noi toţi, ca harul Domnului să rămână cu noi”. 

S-au bucurat apostolii de smerenia lui Pavel şi au zis: "Tată Petru, tu ai fost rânduit peste 
noi, tu roagă-te pentru noi!" Atunci Petru s-a rugat zicând: "Dumnezeul și Tatăl nostru și Domnul 

Isus Hristos vă va slăvi precum e slăvită slujirea mea. Căci eu sunt un rob și un frate neînsemnat. 
Am fost ales ca și voi toţi, căci una singură este chemarea ce ni s-a făcut. Așadar cel care-l 
slăveşte pe aproapele îl slăveşte pe Isus, iar nu pe un simplu om. Aceasta este voia Învăţătorului 
- să ne iubim unii pe alții!" 

Atunci Petru şi-a întins mâinile şi a mulțumit zicând: "Stăpâne preaputernic, care eşti 
deasupra heruvimilor în cele de sus şi care priveşti asupra celor neînsemnate, care sălășluiești 
într-o lumină de neatins, tu dezlegi lucrurile încâlcite. Tu descoperi comorile ascunse. Tu ai 
răsădit în noi bunătatea Ta. Cine-i atât de milostiv printre zei, precum ești Tu!? Nu-ţi lua 
mărinimia de la noi, ci vindecă-i de rele pe toţi cei care nădăjduiesc în Tine, Tu, Cel viu, care ai 
biruit moartea, de acum şi în vecii vecilor. Amin." Și-i sărută iarăși pe ceilalți frați. 


VIII 


Atunci apăru în mijlocul lor şi loan zicând: "Binecuvântaţi-mă şi pe mine cu toţii!”. Și l-au 
sărutat fiecare după rangul său. lar după salut Petru i-a zis: "Ioane, tu, cel mai iubit de Domnul, 
cum ai ajuns aici și de câte zile?". loan a răspuns: "Pe când mă aflam în cetatea Sardesului și 
învățam până la ceasul al nouălea, a coborât un nor chiar pe locul unde se strânsese adunarea. Și 
m-a răpit sub ochii tuturora aducându-mă iute până aici. Am bătut la uşă, mi s-a deschis şi am 
găsit o mulțime întreagă împrejurul Maicii noastre Maria, iar ea mi-a spus: „Curând voi ieşi din 
trup!”. Eu nu mi-am ţinut firea şi acolo, în mijlocul celor de față, m-a năpădit un plâns amarnic. 
Acum, fraţilor, dacă mâine în zori intraţi la dânsa, nu plângețţi şi nu fiți morocănoși, pentru ca nu 
cumva (Doamne fereşte!), văzându-vă cei din preajma ei plângând, să înceapă să se îndoiască de 
înviere şi să zică: „lată, şi aceştia se tem de moarte!” Ci să ne întărim pe noi înșine prin cuvintele 
bunului nostru Învățător!" 

Apostolii au intrat dis-de-dimineaţă în casa Mariei și i-au zis într-un singur glas: "Fericită 
Maria, Maica tuturor celor ce se mântuie, harul Domnului să fie cu tine!”. lar Maria le-a răspuns: 
"Cum aţi intrat aici şi cine v-a vestit că am să ies din trup? Şi cum v-aţi adunat cu toţii laolaltă? 
Căci tare mă bucur văzându-vă, aşa, strânşi în jurul meu". Atunci fiecare i-a spus ținutul de unde 
a venit şi cum s-au întâlnit acolo fiind răpiți şi aduşi de nori. Și au slăvit-o cu toţii zicând: "Fii 
binecuvântat, Doamne, Mântuitorul întregii lumi!”. S-a bucurat Maria în duh și a grăit: "Te 
binecuvântez pe Tine, care împarţi tuturora binecuvântări! Binecuvântez sălaşul slavei Tale! Te 
binecuvântez pe Tine, dătătorule de lumină, care te-ai adăpostit în pântecele meu! Binecuvântez 
toate lucrările mâinilor Tale, precum și toate cele ce ți se supun cu mare smerenie! Te 
binecuvântez pe Tine, Cel care ne-ai binecuvântat pe noi! Binecuvântez cuvintele vieţii, care au 
ieşit din gura Ta şi pe care ni le-ai dăruit în adevăr! Cred că tot ce mi-ai făgăduit se împlineşte în 
mine. Căci mi-ai spus așa: „Îi voi trimite pe apostolii Mei la tine atunci când va fi să ieși din trup” şi, 
iată, cu toţii s-au adunat aici și eu stau în mijlocul lor precum o viță de vie încărcată de ciorchini, 
aşa cum eram împreună cu Tine. Te binecuvântez cu toate binecuvântările. Împlinească-se și 
restul făgăduinţei Tale! Căci mi-ai zis: „Când vei ieși din trup o să mă vezi!" 

După ce a grăit acestea i-a chemat pe Petru și pe toți ceilalți apostoli și i-a dus în odaia ei, 
unde le-a arătat cele trebuincioase îngropării. Apoi, ieşind, s-a așezat în mijlocul lor. Și toți aveau 
în mâini lumânări aprinse, pe care le păzeau să nu se stingă, după cum le poruncise Maria. 


IX 


A doua zi, la apusul soarelui, când Maria se pregătea să iasă din trup, Petru a grăit către 
toţi ceilalți apostoli: "Fraților, cine are un cuvânt de bună învățătură să-l rostească aici și să 
îndemne poporul toată noaptea?" Dar apostolii i-au răspuns: "Cine-i mai presus decât tine? De 
aceea tare ne-am bucura să-ţi ascultăm cuvintele de învăţătură." 

Atunci Petru a prins a grăi: "Fraților și câţi vă aflaţi aici în ceasul trecerii la cele veșnice a 
Maicii noastre, Maria, - aţi aprins lumânări strălucind de foc pământesc, care se vede, și bine aţi 
făcut; dar eu vreau ca fiecare dintre voi să aibă o candelă în veacul cel fără de sfârșit, o candelă 
arzând cu văpaie imaterială. Aceasta e candela omului lăuntric, alcătuit din trei părţi, și anume, 


5 O Biblioteca Spirituală 


din trup, suflet și duh. Dacă acestea trei vor arde cu focul adevărat (pentru care trebuie să luptaţi) 
nu vă veți rușina atunci când veţi merge să vă odihniţi la nunta cu Mirele. Așa i se întâmplă acum 
Mariei. Căci lumina candelei sale a umplut întreg pământul și nu se va stinge până la sfârșitul 
veacului, pentru ca toţi oamenii care vor să se mântuiască să primească tărie de la dânsa. Nu 
credeţi așadar că moarte este moartea Mariei. Căci nu este moarte, ci viață veșnică - moartea 
drepţilor fiind slăvită de către Dumnezeu. Ea este pur și simplu slavă, iar a doua moarte nu-i poate 
Chinui în nici un fel." 

Petru încă mai vorbea când o lumină puternică străluci în încăpere, în mijlocul tuturora, 
acoperind lumina candelelor. Și o voce se auzi spunând: "Petru, vorbește-le cu înțelepciune despre 
lucrurile care se pot asculta. Căci medicul bun dă leacuri după boala suferindului, iar mâncarea se 
gătește după vârsta copilului." Atunci Petru a ridicat glasul şi a zis: "Te binecuvântăm pe Tine, 
Cristoase, cârma sufletelor noastre!" 


X 


Atunci Petru a zis către fecioarele de acolo: "Ascultaţi harul, slava și cinstirea de care vă 
bucuraţi! Căci fericiţi sunt toţi cei ce-și păstrează veșmântul curăţiei. Ascultaţi și aflaţi ce-a spus 
Învățătorul nostru! „Împărăţia cerurilor, a spus, este asemenea unor fecioare”. N-a spus „este 
asemenea unui timp îndelungat”, căci timpul trece, în vreme ce numele fecioriei nu va trece. N-a 
asemuit-o cu o bogăţie, căci averile se împuţinează, în vreme ce numele fecioriei dăinuie. De 
aceea cred că vă veţi bucura de slavă. lată pentru ce a asemuit El Împărăţia cerurilor cu voi - 
pentru că sunteţi fără griji pământeşti. lar când va trimite moartea asupra voastră voi nu veți 
spune: „Vai de noi, unde ne ducem și ne lăsăm bieţii copiii” sau „multa agoniseală” sau „ogoarele 
semănate” sau „toată chiverniseala.” Nu, în privinţa acestor lucruri voi nu vă faceţi nici o grijă. N- 
aveți decât grija fecioriei voastre. Și când vă va trimite moartea, aceasta vă va găsi pregătite și 
neducând lipsă de nimic. Ca să pricepeţi că nu există ceva mai presus de virtute și ceva mai 
apăsător decât grijile lumești, ascultați următoarea pildă! 

Trăia odată, într-o cetate, un om din cale-afară de bogat. Nu-i lipsea de nici unele. Acest 
om avea și multe slugi. Două dintre ele însă au greşit înaintea lui, căci nu i-au ascultat poruncile 
cum se cuvine. Atunci, mâniat, stăpânul le-a surghiunit într-un ținut îndepărtat, pentru o vreme, 
dar cu gând să le cheme înapoi. Una dintre slugile surghiunite s-a apucat și şi-a ridicat o 
gospodărie pe cinste, și-a răsădit vie, şi-a zidit un cuptor pentru copt pâine şi multe, multe alte 
acareturi. Cealaltă slugă schimba agoniseala de pe munca lui în aur. Apoi a chemat un aurar şi a 
cerut să i se facă o coroană spunând meșterului: „Eu sunt rob și am un stăpân și pe fiul său. Să le 
întipărești chipurile pe marginea coroanei.” Aurarul făcu întocmai, apoi zise slugii: „Ridică-te și 
pune-ţi coroana pe cap!" Dar sluga răspunse: „Primește-ţi plata! Căci eu aștept momentul potrivit 
ca să port coroana." Aurarul pricepu tâlcul vorbelor slugii şi se întoarse la casa lui. 

Îndată după aceea se apropie sfârşitul surghiunului. Stăpânul trimise pe un slujitor aspru 
la ei, zicându-i: „Dacă în șapte zile nu ești cu cei doi în fața mea o pățești!” Auzind acestea trimisul 
plecă val-vârtej. Și ajungând în ținutul acela i-a găsit pe surghiuniți (nemișcaţi de acolo zi și 
noapte). A dat mai întâi peste cel care-şi construise casă, îşi răsădise vie şi-şi făcuse tot soiul de 
alte acareturi și i-a zis: „Să mergem, căci stăpânul m-a trimis după tine!” Într-o doară acela i-a 
răspuns: „Să mergem!”, dar apoi a întors-o: „Îngăduie-mi numai să vând tot ce-am agonisit aici." 
Slujitorul însă i-a spus cu glas răspicat: „Nu pot să-ţi îngădui aceasta, căci n-am decăt un răgaz de 
șapte zile ca să vă aduc înapoi și tare mă tem de amenințările stăpânului. Nu rămân nici o minută 
în plus.” Atunci sluga începu să plângă și să se jeluiască: „Vai de mine, cum m-ai găsit nepregătit!” 
Dar slujitorul i-a zis: „Slugă netrebnică, oare ai uitat de robia ta!? Oare ai uitat că ai fost 
surghiunit și că stăpânul putea trimite după tine oricând va fi poftit!? Pentru ce te-ai apucat să 
răsădești o vie din care nu poți lua nimic cu tine și-ai fost găsit cu totul nepregătit!? Ar fi trebuit să 
te pregătești înainte de a veni eu să te caut.” Atunci sluga a îngânat printre sughiţuri: „Vai de 
mine! Eu socoteam c-o să rămân surghiunit toată viaţa și nu credeam că stăpânul va trimite să mă 
caute. De aceea am adunat atâta avere în ţinutul acesta.” Dar slujitorul l-a luat cu de-a sila, 
neîngăduindu-i să ia ceva cu dânsul. Cealaltă slugă, prinzând de veste că stăpânul a trimis după 

ei, s-a sculat, a luat coroana și a luat-o cătinel spre drumul pe care urma să treacă slujitorul. Aici 
se opri şi începu să aștepte. Și cum veni acela, îi zise: „Stăpânul meu te-a trimis după mine! Să 
mergem degrabă cu bucurie, căci nimic nu mă ţine pe loc - avutul mi-e foarte ușor! Căci n-am decât 
coroana aceasta de aur, pe care am pregătit-o nădăjduind în fiecare zi și rugându-mă ca stăpânul 
să se milostivească de mine, să trimită un slujitor și să mă scape de surghiun, ca nu cumva unii 
pizmași să-mi fure coroana. Acum văd că mi s-a împlinit rugăciunea. Să ne ridicăm și să pornim la 
drum!” 

Și aşa cele două slugi au plecat împreună cu slujitorul. De cum i-a văzut, stăpânul l-a 
întrebat pe cel care nu avea nimic: „Unde ţi-e rodul unui surghiun atât de lung!?" Sluga a răspuns: 
„Stăpâne, ai trimis după mine un soldat tare aspru. L-am rugat să-mi îngăduie să vând agoniseala 
și să aduc banii cu mâinile mele. Dar el nu mi-a dat voie!” Atunci stăpânul îi zice: „O, slugă 
netrebnică, acum ţi-ai amintit să vinzi, când am trimis după tine!? Cum, nu ţi-ai dat seama că te afli 
în surghiun și că averea aceea nu-ţi folosea la nimic!?" Şi plin de mânie porunci să fie legat de 
mâini, de picioare și să fie trimis într-un ţinut și mai vitregit. Apoi îl chemă pe cel care aduse 
coroana şi-i zise: „Așa, slugă bună și credincioasă! După cum o dovedește această coroană, îţi 
dorești libertatea. Căci numai oamenii liberi poartă coroană. Totuși n-ai cutezat s-o porți fără 
învoire de la stăpânul tău. Într-adevăr, un rob nu-și dobândește libertatea decât de la stăpânul său. 
lată așadar - ţi-ai dorit libertatea, o ai de la Mine.” Astfel robul îşi dobândeşte libertatea și e 
rânduit stăpân peste mulți." 


XI 


După ce Petru a zis acestea fecioarelor din jurul Mariei, s-a întors către mulțime și a grăit 
așa: "Acum să ascultăm ce-o să ni se întâmple și nouă, fraţilor! Într-adevăr, noi suntem fecioarele 
Mirelui adevărat, Fiul lui Dumnezeu și Tatăl întregii făpturi -, suntem neamul omenesc pe care 
Dumnezeu s-a mâniat dintru început, azvârlindu-l pe Adam în lume. Vieţuim aici ca în surghiun din 
pricina mâniei Sale, dar nu e firesc să rămânem pe veci. Căci pentru fiecare veni-va ziua când se va 
strămuta acolo unde stau părinţii noștri și Protopărinţii, precum și Avraam, Isaac și lacob. La 
sfârșitul vieţii fiecăruia asupra lui va fi trimis năpraznicul slujitor, adică moartea. Și când va veni 
asupra sufletului unui păcătos bolnav, colcăind de păcate și nelegiuiri, acesta se va întrista și se va 
ruga așa: „Îngăduie și ai răbdare cu mine, doar o singură dată, până când îmi voi răscumpăra 
păcatele răsădite în trupul meu!” Dar moartea nu va îngădui. Și cum să îngăduie, când i s-a 
împlinit sorocul!? Așadar neavând nici o urmă de dreptate într-însul e dus în sălașul chinurilor. 
Dacă însă cineva face lucruri drepte, atunci se bucură și zice: „Nimic nu mă ţine în loc, fiindcă nu 
duc cu mine decât numele fecioriei.” Acesta spune rugăciunea următoare: „Nu mă lăsa, Doamne, 
pe pământ, pentru ca nu cumva pizmașii să-mi fure numele fecioriei.” Atunci sufletul va ieşi din 
trup şi va fi dus cu multă cântare la Mirele cel fără de moarte. Și va fi aşezat în loc de odihnă. 
Așadar, fraţilor, luptaţi-vă din răsputeri, știind că nu vom rămâne aici, în surghiun, pe vecie!" 


XII 


Petru a continuat să vorbească așa până în zori, întărind mulțimea. Așa i-a prins răsăritul 
soarelui. Atunci Maria s-a ridicat, a ieșit afară și înălțându-și braţele s-a rugat către Domnul. lar 
după ce s-a rugat, s-a întors în odaie și s-a întins pe pat. Petru s-a așezat la căpătâiul său, iar loan, 
la picioare. Ceilalți apostoli stăteau roată împrejurul crivatului. Și, pe la ceasul al treilea din zi, s- 
a făcut un tunet mare în cer şi s-a pogorât o mireasmă plăcută, atât de plăcută încât toți cei din 
odaie au fost cuprinși de toropeală, în afară de apostoli şi de trei fecioare. Pe aceștia Domnul i-a 
ținut treji, ca să mărturisească despre îngroparea Mariei şi despre slava ei în ceruri. Dintr-o dată 
s-a arătat și Domnul venind pe nori cu o mulțime de îngeri fără număr. Isus și Mihail au intrat în 
odaia unde era Maria, iar îngerii cântând imnuri au rămas afară, de jur-împrejur. Intrând 
Mântuitorul i-a găsit pe apostoli lângă sfânta Maria și i-a sărutat pe toți. După aceea a sărutat-o 
şi pe Maica Lui. lar Maria a deschis gura şi a binecuvântat zicând: "Te binecuvântez, căci nu m-ai 
întristat neţinându-ţi făgăduinţa. Cu adevărat, mi-ai făgăduit cândva că nu vor veni îngerii peste 

sufletul meu, ci Tu însuţi, Doamne! Și s-a făcut întocmai după cuvântul Tău! Cine sunt eu, 
neînsemnata, ca să mă învrednicesc de o asemenea slavă!?" Și spunând acestea i s-a împlinit rostul 
vieții, iar fața surâdea către Domnul. Domnul i-a luat sufletul şi l-a pus în mâinile lui Mihail, 
înfăşurându-l mai întâi în scutece a căror strălucire nu se poate spune în cuvinte. 

Noi, apostolii, am văzut că sufletul Mariei, pus în mâinile lui Mihail, avea toate părțile 
omenești, dar fără formă anume de bărbat sau femeie. Era asemenea oricărui trup, dar mai alb 
de şapte ori decât soarele. Plin de bucurie Petru I-a întrebat pe Domnul zicând: "Cine dintre noi 
mai are un suflet atât de alb ca al Mariei?" Domnul i-a zis: "0, Petru, sufletele tuturor celor ce se 
nasc pe lumea aceasta sunt aidoma. Dar când ies din trup nu sunt găsite tot așa de albe. Într-un fel 
au fost trimise în trup și într-altul sunt găsite la ieșirea din trup, căci iubesc întunericul păcatelor 
celor multe. Celui care se păzește de întunericul nelegiuirilor lumești, aceluia, când va ieși din trup i 
se va găsi sufletul la fel de alb ca la naștere." Şi iarăși a zis Mântuitorul lui Petru: "Îngrijeşte-te de 
trupul Mariei, sălașul Meu! Scoate-l afară din cetate și apuc-o spre dreapta! Acolo vei da peste un 
mormânt nou. Într-însul așază trupul, apoi aşteptaţi alături, precum vi s-a poruncit!" 

După ce Isus a spus acestea, a strigat și trupul sfintei Născătoare de Dumnezeu înaintea 
tuturor zicând: "Adu-ţi aminte de mine, Împărate slăvit, adu-ţi aminte de mine, căci sunt făptura 
Ta! Adu-ţi aminte de mine, căci am păzit cu mare grijă comoara ce mi-a fost încredinţată!" lar Isus 
a grăit trupului: "N-am să te părăsesc niciodată, comoara și mărgăritarul Meu! N-am să te 
părăsesc, pe tine, care ai fost găsită paznic credincios al celui ce ţi-a fost încredinţat! Cum să te 
părăsesc, chivot care l-ai cârmuit chiar pe Cârmuitor!? Cum să te părăsesc, comoară pecetluită 
până vei fi căutată!?" Şi după ce-a rostit aceste cuvinte Mântuitorul s-a făcut nevăzut. 


XIII 


Petru, ceilalți apostoli și cele trei fecioare au îngrijit trupul Mariei, pregătindu-l pentru 
îngropăciune, şi l-au așezat pe crivat. După aceea s-au deşteptat şi cei ce fuseseră toropiți de 
somn. Petru a luat ramura de palmier și i-a zis lui loan: "Tu ești fecior, tu se cuvine să cânţi imnuri 
înaintea crivatului, ducând ramura aceasta!" loan însă i-a răspuns: "Tu ești tatăl nostru și 
purtătorul nostru de grijă, așa că tu se cuvine să fii înaintea năsăliei până când vom ajunge la locul 
hărăzit ei." Atunci Petru a zis: "Ca să nu întristăm pe careva dintre noi, mai bine încingem sicriul 
cu ramura de palmier!" 

Apostolii s-au ridicat şi au luat sicriul Mariei. lar Petru așa cânta: "Ieșit-a Israel din Egipt, 
Aleluia!" (Psalmul 113:1). Domnul şi îngerii mergeau sus, pe nori, cântând şi binecuvântând, 
nevăzuți. Doar glasul îngerilor răzbătea pe pământ. Glasul întregii mulțimi s-a răspândit în tot 
Ierusalimul, încât arhiereii, auzind zarva şi imnurile, s-au speriat și au început să se întrebe: "Ce-i 
cu larma aceasta?" Cineva le-a spus că Maria a ieșit din trup, iar apostolii cântă imnuri 
împrejurul sicriului ei. Pe dată Satana a pătruns într-înşii umplându-i de mânie. Ziceau: "Haideţi 
să mergem să-i omorâm pe apostoli și să ardem trupul care l-a purtat pe Magul acela!" Şi 
ridicându-se au ieșit cu săbii şi cu arme de apărare, ca să le ia viața. Pe dată însă îngerii de pe 
nori i-au lovit cu orbire, de se izbeau cu capetele în ziduri, căci nu mai ştiau încotro mergeau, toți 
în afară de un singur arhiereu care ieşise împreună cu ceilalți să vadă ce se întâmplă. 

Acesta s-a apropiat de apostoli şi, când a zărit năsălia încinsă cu ramura de palmier iar pe 
apostoli cântând imnuri de slavă, a urlat plin de mânie: "lată sălașul Aceluia care-a despuiat 
neamul nostru! De ce slavă grozavă are parte!" Şi s-a năpustit spre năsălie cu gând să o răstoarne. 
A apucat de locul încins cu ramura de palmier, și-a încleştat mâinile şi a vrut s-o prăvălească la 
pământ. Îndată însă mâinile lui s-au lipit de năsălie şi au fost retezate mai jos de coate, 
spânzurând așa de lemn. 

Nenorocitul a început să bocească amarnic în fața tuturor apostolilor rugându-i și zicând: 
"Nu mă lăsaţi de izbeliște într-un necaz ca acesta!" Petru îi zise: "Eu nu am putere să te ajut, nici 
eu, nici altul dintre noi. Dacă însă vei crede că Isus este Fiul lui Dumnezeu, pe care, sculându-vă, I- 
ați prins și l-aţi omorât, atunci va înceta chinul cu care-ai fost probozit!' Omul a zis: "Doar am 
știut foarte bine că este Fiul lui Dumnezeu. Dar ce să facem, dacă aveam ochii întunecaţi de pofta 
arginţilor!? Părinţii noștri, înainte de a se sfârși, ne-au chemat și ne-au zis: „Copii, iată, Dumnezeu 

v-a ales pe voi din toate triburile, ca să cârmuiţi poporul cu tărie şi să nu lucraţi pentru praful 
acestei lumi. Lucrarea voastră este următoarea: să întăriți poporul și să luaţi de la toţi zeciuială și 
primele roade, precum și fătul ce iese primul din pântecele mamei. Numai să aveţi grijă, să nu se 
umple locul vostru peste măsură cu roade, ca să faceţi negoţ mâniindu-l pe Dumnezeu. Ci tot ce vă 
prisosește daţi nevoiașilor, orfanilor și femeilor văduve, și nu lăsaţi de izbeliște un suflet chinuit!” 
Noi însă n-am ascultat poveţele părinților noștri, ci văzând că locul Templului se umple de roade 
ne-am adus primii născuți din turmele de oi, din cirezile de vite și din altele pe mesele negustorilor 
și ale pieţarilor. Atunci a venit Fiul lui Dumnezeu și i-a alungat pe toţi cămătarii din Templu 
zicând: „Zvărliţi acestea din Templu și nu faceţi din casa Tatălui Meu o casă de negustori.” Dar noi 
nu ne puteam lepăda ușor de obiceiurile osândite de dânsul și am început să urzim gânduri rele. 
Apoi ne-am ridicat împotriva Lui și L-am omorât, știind că este cu adevărat Fiul lui Dumnezeu. 
Rogu-vă însă, nu vă amintiţi acum de răutăţile noastre, ci înduraţi-vă de mine! Căci, iată, 
Dumnezeu m-a iubit, ca să trăiesc!" 

Atunci Petru a poruncit să se aşeze pe pământ năsălia și i-a grăit aşa arhiereului: "Dacă 
acum crezi din toată inima, du-te și sărută trupul Mariei zicând: „Cred în tine și în Dumnezeu, Cel 
născut din tine!” Atunci arhiereul a binecuvâtat-o pe Maria, în ebraică, vreme de trei ceasuri şi nu 
îngăduia să fie atinsă, aducând tot felul de mărturii din Sfintele Scripturi ale lui Moise și din 
ceilalți profeţi. Căci acolo se scrie despre dânsa că va fi templul Dumnezeului celui slăvit. Și toți 
cei ce ascultau rămâneau uimiți de asemenea tradiţii, despre care nu auziseră niciodată până 
atunci. 

Petru îi zice: "Acum mergi și lipește-ţi braţele de cioturile desprinse!" Acela făcu întocmai şi 
zise: "În numele Domnului nostru Isus Hristos, al Fiului Mariei, Născătoarea de Dumnezeu, să se 
lipească braţele mele de cioturile acestea!" Şi pe dată mâinile se făcură întregi ca la început, fără 
să lipsească nimic dintr-însele. Petru îi zice: "Ridică-te, ia o bucăţică din ramura de palmier și 
intră în cetate! Acolo vei găsi o mulţime de orbi, care umblă să găsească drumul. Povestește-le ce ţi 
s-a întâmplat! lar celui ce va crede așază-i bucăţica de ramură peste ochi și îndată va vedea." 

Arhiereul plecă, după cum îi poruncise Petru, și găsi o mulțime de orbi (aceia pe care 
îngerii Domnului îi loviseră cu orbire), plângând şi zicând: "Vai de noi, ce li s-a întâmplat 
sodomiţilor ni se întâmplă acum și nouă!" (Căci mai întâi Dumnezeu i-a lovit pe aceia cu orbire, iar 
după aceea a aruncat foc din cer și i-a pârjolit.) "Vai de noi! lată, am fost schilodiţi, rămâne să mai 
vină focul!" Atunci omul luă bucăţica de palmier și începu să le vorbească despre credinţă. Și cine 
a crezut şi-a căpătat vederea. lar cine n-a crezut nu și-a recăpătat-o, ci a rămas orb. 


XIV 


Apostolii au ridicat iarăşi cinstitul trup al preaslăvitei Stăpânei noastre Născătoare de 
Dumnezeu şi-n veci fecioară Maria şi l-au pus în mormânt nou, acolo unde le arătase lor 
Mântuitorul. Și au rămas acolo cu toții împreună păzindu-l vreme de trei zile. După trei zile, când 
au deschis sicriul, ca să se închine chivotului vrednic de toată slava, n-au mai găsit decât 
lințoliile, căci ea fusese luată și dusă la moştenire veşnică de către Cel care prinsese trup într- 
însa, Hristos Dumnezeul. Tot Hristos, Domnul nostru, în semn de preţuire pentru Maica Lui 
nepătată şi Născătoare de Dumnezeu, îi va slăvi pe toţi cei ce-o vor slăvi pe dânsa, iar pe cei care 
se vor închina ei (sărbătorind-o în fiecare an) îi va feri de orice primejdie şi le va umple casele cu 
de toate, precum a umplut casa lui Onisifor. Aceştia vor primi iertarea păcatelor aici şi-n veacul 
ce va veni. Căci Domnul a numit-o tronul Său heruvimic pe Pământ și cer pământesc, nădejde și 
scăpare și sprijin al neamului nostru. Așa încât săvârşind în chip mistic sărbătoarea adormirii ei 
dumnezeiești, vom găsi milă şi har în veacul acesta şi în cel viitor, prin harul şi iubirea de oameni 
a Domnului nostru Isus Hristos, Cel ce are slavă şi putere împreună cu Tatăl fără de-nceput şi cu 
Duhul dătător de viață acum şi pururea şi-n vecii vecilor. Amin. 

